Catto del deserto

Le catto del deserto o catto del sablos/arenas (Felis margarita) es un felino que occurre in le desertos de Africa del Nord e Asia del sud-west, ab le Sahara verso Belutshistan (Pakistan).

 Characteristicas 
Le catto del deserto se characterisa per un testa large, con oculos grande e dirigite verso avante, e con aures grande, punctute e interdistante. Illo pote diriger le aures a basso verso le solo, probabilemente a fin de audir le sonos subterranee de su predas. Le patas es curte e le plantas del pedes es pilose.

Su pelle ha le color de sablo o de ocre e su cauda es anellate. Le flancos, le spatulas e le fronte ha un color grisastre. Sur le patas se vide clarmente lineas transverse, particularmente in le subspecie del Sahara. Le juvenes nasce con un pelle a lineas brun clar que evanesce con le passar del tempore.

Illo attinge un longitude de 40 a 57 centimetros, le masculo pesante 2 a 3 e le femina 1,5 a 3 kilogrammas. Le cauda ha 23 a 38 centimetros de longitude.

 Comportamento 
Nocturne e solitari, le catto del deserto chassa parve rodentes (principalmente gerbillos) e lacertas, sed attrappa etiam serpentes, insectos e aves. Illo bibe rarmente, obtenente le major parte de su aqua ab su predas. Durante le die illo se retira sub terra, sovente in un caverna auto-excavate sub un arbusto, o utilisante refugios natural como petras.

 Propagation 
Le catta del deserto parturi generalmente circa tres juvenes per portata. Illos es independente post sex menses.

 Diffusion 
Le catto del deserto vive in le desertos sic a sablo e petra del Sahara occidental (de Marocco e Algeria usque al nord-west de Tchad e le nord de Niger), le Peninsula arabe e le est de Egypto, Turkmenistan, Uzbekistan e regiones vicin al est del Mar Caspie e Iran e Pakistan. Illo sembla mancar in le parte oriental del Sahara.

 Subspecies 
 Felis margarita margarita, Sahara
 Felis margarita harrisoni, Arabia
 Felis margarita thinobia, Iran
 Felis margarita scheffeli, Pakistan

 Referentias 

Categoria:Felidae